ልዕልት አን ኤልዛቤጥ በኢትዮጵያ ፈጣን እድገት መደነቃቸውን ገለጹ
 የታላቋ ቢሪታኒያ የንጉሳዊያን ቤተሰብ ልዕልት አን ኤልዛቤጥ በኢትዮጵያ በተመለከቱት ፈጣን የኢኮኖሚ እድገት መደነቃቸውን ገለጹ።ፕሬዝዳንት ዶክተር ሙላቱ ተሾመ በልዕልቷ የተመራ የልኡካን ቡድንን በጽህፈት ቤታቸው ተቀብለው አነጋግረዋል።በጤና፣ በትምህርት፣ በግብርና፣ በተፈጥሮ ኃብት ጥበቃ፣ በኢነርጂና በሴቶችና ህጻናት ዙሪያ የኢትዮጵያ መንግስት እያከናወነ ባለው ተግባር ላይ ፕሬዝዳንቱ ገለጻ አድርገዋል።የኢትዮጵያ መንግስት ለጤና፣ ለትምህርትና ለተፈጥሮ ኃብት ጥበቃ ትኩረት ሰጥቶ እየሰራ መሆኑን ያብራሩት ፕሬዝዳንቱ በዘርፎቹም አበረታች ውጤትን ማስመዝገብ መቻሉን ገልጸዋል።ለአብነትም ወደ ሶስት በመቶ አሽቆልቁሎ የነበረውን የደን ሽፋን ወደ 15 በመቶ ማሳደግ መቻሉን አስረድተዋል።በተጨማሪም የኢትዮጵያ መንግስት ለጤና ዘርፍ በሰጠው ትኩረት የህጻናትንና የእናቶችን ሞት በከፍተኛ ደረጃ መቀነስ እንደተቻለም አብራርተዋል።ልዕልት አን ኤልዛቤጥ በበኩላቸው ከዛሬ 31 አመታት በፊት ኢትዮጵያን መጎብኘታቸውን አስታውሰው “አሁን አገሪቱ በፈጣን የኢኮኖሚ እድገት ላይ መሆኗን ተመልክቻለሁ ለዚህም አድናቆቴን መግለጽ እፈልጋለሁ” ብለዋል።የተጀመረውን ፈጣን እድገት ለማስቀጠል ለሴቶችና ህጻናት መብት መከበር የኢትዮጵያ መንግስት የሰጠው ጥኩረት አበረታች መሆኑንም ገልጸዋል።በሴቶችና በህጻናት ዙሪያ የሚሰሩ ስራዎች ተጠናክረው እንዲቀጥሉ ማሳሰባቸውንም ውይይቱን የተከታተሉ የፕሬዝዳንቱ ቃል አቃባይ አቶ አለምነህ ረጋሳ ተናግረዋል።(ኢዜአ)